Vedlegg til innkalling til årsmøte 2024

# FORSLAG OM Å ØKE VEILAGETS BIDRAG TIL BRØYTEREGNINGEN

Vi har vært gjennom en særlig lang og snørik vinter denne sesongen – med påfølgende mye brøyting fra Nesodden Torghandel. Flere har merket seg at en del hytteeiere har benyttet seg av denne servicen ved å benytte/besøke sine hytter flere ganger i løpet av vinteren. Styret har fått tilbakemeldinger på at disse derfor burde bidra mer til brøytekostnadene enn nå.

I dag bidrar disse indirekte gjennom at veilaget dekker 15% av brøyteregningen. Dette er ment å dekke to besøk fra de som ikke er fastboende (ideelt tidligere; jul og påske). For å hindre merarbeidet med å identifisere disse og så sende egne fakturaer, så foreslår styret at veilagets bidrag øker fra 15% til 20%. Da vil ikke tomte- og hytteeiere merke noen forskjell gjennom at de betaler samme veiavgift som før, men de fastboende får redusert sin del av brøyteregningen noe.

Dette er styrets primære forslag til årsmøtet. Alternativet er å henstille til de som benytter sine hytter mer enn to ganger pr vintersesong om på eget initiativ å be om å få tilsendt en faktura på f eks 300 kr (eller mer, avhengig av antall ganger hytta her vært brukt i løpet av vinteren). Dette forslaget appellerer til de enkeltes samvittighet, men krever ikke noe oppfølging fra styret annet enn å sende ut fakturaer.

På årsmøtet vil det derfor bli stemt over styrets primære forslag først. Blir det vedtatt er ikke det alternative forslaget lenger aktuelt. Faller derimot forslaget, blir det alternative forslaget automatisk vedtatt.